Jñá ꞌén kìi̱ ra kitsjà Juan,
ꞌkia̱ nga jñà xi̱ta̱ judío isìkasén na̱ꞌmì ko̱ xi̱ta̱ Levita nga inchrabà‑ni ya̱ Jerusalén nga iskonangi‑la̱ Juan,
kitsò‑la̱:
―¿Yá xi̱ta̱‑ni ra ji̱?
Juan tsiꞌkéna̱jmí kixi̱‑ní,
mì tsa tsakjaꞌma‑jìn,
kitsó‑la̱:
―Mì tsa ꞌa̱n jiàa̱n Cristo [ra xá si̱ìkasén‑ni Nainá].
Xi̱ta̱ kìi̱,
india iskonangi‑ni,
kitsò:
―¿Yá‑ni ra ji̱?
¿A ji̱‑ní Elías?
―Mì tsa ꞌa̱n jiàa̱n ―kitsò Juan.
―¿O̱ ra ji̱‑ní jè xi̱ta̱ ra síchjeén Nainá nga chja̱ ngajo‑la̱ ra xá tjínè‑la̱ nga kjꞌi̱í?
―Majìn ―kitsó‑ní.
Iskonangií india‑ila̱,
kitsò‑la̱:
―¿Yá kjòn‑ni ra ji̱?
Ko̱ꞌtín‑náji̱n,
mé‑nì nga ko̱ma ko̱híko̱‑la̱ji̱n ꞌén jñà ra isìkasén‑naji̱n.
¿Mé ꞌén ꞌbì a̱ꞌta tsa̱ji?
ꞌKia̱á kitsò‑la̱ Juan:
―ꞌA̱n‑ná xi̱ta̱ ra ꞌñó chja̱ya ya̱ i̱ꞌnde kixì ñánda̱ xìnꞌta:
“Ndaá tjajna kixio̱ò ndi̱yá‑la̱ Na̱ꞌín‑ná”,
koni ꞌsín kitsò Isaías xi̱ta̱ ra isìchjeén Nainá nga kiìchja̱ ngajo‑la̱.
Jñà xi̱ta̱ ra isìkasén xi̱ta̱ fariseo,
iskonangií india‑ila̱ kitsò‑la̱:
―¿Mé‑ni nga xi̱ta̱ batíndá‑ni,
tsa mì tsa ji̱‑ni ra Cristo,
ko̱ tsa mì tsa ji̱ ra Elías ko̱ ti̱ꞌkoa̱á tsa mì tsa ji̱‑ti jè xi̱ta̱ ra isìchjeén Nainá nga chja̱ya ngájo‑la̱?
Kiìchja̱á Juan nga kitsò‑la̱:
―ꞌA̱n,
ta nandá batíndá‑na,
tanga tíjnajin masen jngo‑najiòn ra mì kì ꞌyaxkon.
Jè‑ní ra ꞌsa̱ nchrabátji̱ngi‑na,
jè ra isa̱ tíjna ítjòn‑ni koni ꞌa̱n.
Skanda mì kì bakèn‑na nga ꞌa̱n skíjnda̱ꞌñó‑la̱ jè xo̱xín xa̱jté‑la̱.
Ngaꞌtsì kjoa̱ kìi̱,
ya̱á na̱xi̱ndá Betania nga ko̱ꞌsín kjomà,
ya̱ ra ijngoa ndáje̱ ra ꞌmì Jordán,
ñánda̱ nga tsatíndá xi̱ta̱ jè Juan.
ꞌKia̱ nga ma nchijòn,
Juan kijtseé Jesús nga tínchrabá ñánda̱ nga síjna ra jè,
ko̱ a̱kjòn kitsò:
―¡Chítsijen‑la,
jè ra̱kìi̱ ra síkasén Nainá koni tsa jngo Forrè Iꞌndí ra faháxìn jé‑la̱ xi̱ta̱ i̱sàꞌnde!
A̱ꞌta ꞌtse̱é xi̱ta̱ ra̱kìi̱ ra kíchjàa̱ ꞌkia̱ nga ko̱kíxin‑no:
“Nchrabá jngo xi̱ta̱,
jè ra tíjna ítjòn‑na,
ra isa̱ kjotseé tíjna‑ni koni ꞌa̱n.”
Ra ꞌa̱n,
nda mí bexkon tsiki;
kií ta nandá batíndá‑na mé‑ni nga katabexkon‑ni jñà xi̱ta̱ na̱xi̱ndá Israel.
Juan,
ꞌkoa̱á ti̱ꞌsín kitsjà ꞌén nga kitsò:
―Kíjtse‑náa̱ jè Inìma̱ Tsje‑la̱ Nainá nga itjojen‑ni ngajmi nga ko̱ꞌsín ꞌki koni jngo tjo̱ni̱ña̱,
nga kiskàtje̱nsòn‑la̱ Jesús.
ꞌA̱n mì kì bexkon;
tanga jè Nainá ra isìkasén‑na nga ko̱ nandá tsatíndá‑na xi̱ta̱,
ꞌkoa̱á ꞌsín kitsò‑na:
“Jè ra jchi̱i nga ki̱tjojen‑nè jè Inìma̱ Tsje‑na̱ nga ya̱ ska̱tje̱n‑sòn‑la̱,
jè‑ní ra ko̱ Inìma̱ Tsje‑na̱ ko̱tíndá‑ni xi̱ta̱.”
ꞌA̱n,
ijyeé ko̱ꞌsín kíjtsee̱,
ko̱ tsja‑ná ꞌén‑na̱ nga jè‑ní ra Iꞌndí‑la̱ Nainá.